KLASA: 034-05/24-01/83

URBROJ: 711-02-01/05-2024-02

Zagreb, 14. lipnja 2024.

**ANTONIA RADIĆ BRKAN**

**zamjenica gradonačelnika**

**Grada Makarske**

**Predmet: mišljenje na zahtjev obveznice Antonie Radić Brkan**

**- daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 3. lipnja 2024. pod klasifikacijskom oznakom KLASA: 034-05/24-01/83 zaprimilo je zahtjev za davanjem mišljenja koje je podnijela obveznica Antonia Radić Brkan, zamjenica gradonačelnika Grada Makarske.

U podnesenom zahtjevu obveznica je navela da je na službenim stranicama Sveučilišta u Splitu 29. svibnja 2024. objavljen natječaj za radno mjesto na studiju Hotelijerstvo i gastronomija u Makarskoj i to za radno mjesto predavača, grana trgovina i turizam, na određeno vrijeme, u nepunom radnom vremenu (20% punog radnog vremena). Obveznica dalje napominje da je njeno zvanje prije dužnosti zamjenice gradonačenika Grada Makarske bilo usmjereno na turizam te da je 18 godina bila direktorica i suvlasnica agencije za upravljanje događanjima i destinacijom, među ostalim, održavajući edukacije i savjetovanja, kao i da je već nekoliko godina predavač na Sveučilištu Algebra na projektu Uplift. Slijedom svega navedenog, obveznica traži mišljenje dozvoljava li njena trenutna pozicija prijavu na navedeni natječaj.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Povjerenstvo ističe kako poslovi predavača na studiju Hotelijerstvo i gastronomija u Makarskoj predstavljaju obavljanje edukacijske djelatnosti u smislu članka 17. stavka 3. ZSSI-a te se stoga obveznica može prijaviti na natječaj pod jednakim uvjetima i obavljati navedene poslove uz obnašanje javne dužnosti.

Povjerenstvo napominje kako je obveznica, sukladno članku 17. stavku 4. ZSSI-a, dužna prijaviti naknade koje bi joj eventualno bile isplaćene za obavljanje navedene edukacijske djelatnosti.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Antonia Radić Brkan, elektroničkom dostavom
2. Objava na internetskoj stranici Povjerenstva
3. Pismohrana